Broj: 711-I-608-P-83/23-02-17

Zagreb, 22. ožujka 2023.

**VANJA NIKOLIĆ**

**Ured za podršku Upravi**

**Zagrebački holding d.o.o.**

**Predmet: očitovanje na zahtjev**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 21. ožujka 2023. pod brojem 711-U-3621-P-83/23-01-27 zaprimilo je zahtjev za očitovanjem koji je podnio Vanja Nikolić iz Ureda za podršku Upravi trgovačkog društva Zagrebački holding d.o.o.

U zahtjevu podnositelj navodi da je član Uprave društva Zagrebački holdinga d.o.o. ujedno član nadzornog odbora u jednom povezanom društvu kojem je osnivač društvo Zagrebački holdinga d.o.o. te da je također član upravnog vijeća ustanove u vlasništvu istog društva.

Podnositelj postavlja upit može li u smislu odredbe članka 18. Zakona o sprječavanju sukoba interesa (“Narodne novine“, broj 143/21., dalje: ZSSI) član Uprave društva Zagrebački holding d.o.o., pored istodobnog obavljanja navedenih funkcija, biti član nadzornog odbora još jednog povezanog trgovačkog društva.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbi ZSSI-a, stoga Povjerenstvo povodom podnesenog zahtjeva na temelju članka 32. stavka 1. podstavaka 3., 4. i 5. ZSSI-a na 3. sjednici održanoj 30. ožujka 2023. podnositelju daje očitovanje, kako slijedi.

Sukladno odredbi članka 18. stavka 2. ZSSI-a, član Uprave društva Zagrebački holding d.o.o., kao obveznik iz članka 3. stavka 1. točke 40. ZSSI-a, može istodobno biti član nadzornog odbora dvaju povezanih trgovačkih društava, ali bez prava na naknadu za članstvo u istima, pri čemu se upućuje da je člankom 473. Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09, 152/11., 111/12., 144/12. i 68/13., 110/15. i 40/19.). propisano što se smatra povezanim društvima (primjerice društvo koje u drugome društvu ima većinski udio ili većinsko pravo odlučivanja).

Također, prema odredbi članka 18. stavka 2. ZSSI-a član Uprave društva Zagrebački holding d.o.o. istodobno može biti član u najviše do dva upravna vijeća ustanova koje su od posebnog državnog interesa, odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove po položaju. Za članstvo u upravnim vijećima ustanova obveznik nema pravo na naknadu, osim prava na naknadu putnih i drugih opravdanih troškova.

Ukazuje se podnositelju da odluku kojom se utvrđuje svojstvo pravne osobe od posebnog državnog interesa, odnosno od posebnog interesa za jedinicu lokalne i područne (regionalne) samouprave, donosi Hrvatski sabor, odnosno predstavničko tijelo jedinice lokalne i područne (regionalne) samouprave.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Podnositelju, putem e-maila
2. Objava na internetskoj stranici Povjerenstva
3. Pismohrana